Diari Oficial de la Generalitat Valenciana


Sumari del DOGV 7239, del 24-03-2014 (2014/2381)

RESOLUCIÓ de 12 de març de 2014, del president de l'Institut Valencià de Competitivitat Empresarial (IVACE), per la qual es convoca la concessió d'ajudes en el marc del Programa de Suport a la Inversió i a la Creació d'Ocupació per a l'exercici 2014.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7239

Data del DOGV
:   24-03-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/2381


Data del document
:   12-03-2014

Organisme emissor
:   Institut Valencià de Competitivitat Empresarial

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 12 de març de 2014, del president de l'Institut Valencià de Competitivitat Empresarial (IVACE), per la qual es convoca la concessió d'ajudes en el marc del Programa de Suport a la Inversió i a la Creació d'Ocupació per a l'exercici 2014. [2014/2381]  
L'Estratègia de Política Industrial de la Comunitat Valenciana Visió 2020 definix cinc eixos principals d'actuació. El tercer és el de diversificació, que establix com a un dels seus objectius per a l'any 2020 elevar el pes de l'activitat industrial en el PIB regional fins a un 20 % i el de l'ocupació en activitats d'alta i mitjana-alta tecnologia i intensives en coneixement fins un 30 % del total.  
La Conselleria d'Economia, Indústria, Turisme i Ocupació, per mitjà de la present resolució, posa en marxa una nova actuació que perseguix la consecució dels objectius anteriors promovent la inversió privada per a la posada en marxa o l'ampliació d'establiments productius que tinguen un efecte dinamitzador en l'economia de la Comunitat Valenciana.  
Per a això es donarà suport als projectes que impliquen una inversió significativa en l'àmbit industrial o dels servicis intensius en coneixement, o la creació neta d'un elevat nombre de llocs de treball en els àmbits mencionats. Amb esta mesura no sols es busca incentivar la inversió realitzada per les empreses de la Comunitat sinó també atraure inversió externa destinada a un tipus de projecte que resulta estratègic per a la regió pel nivell d'ocupació i la qualitat dels llocs de treball creats, pel seu caràcter tractor i per la demanda induïda en el sector servicis.  
Per a la selecció dels projectes que poden rebre suport, una vegada garantit el compliment dels requisits establits les característiques essencials dels quals s'han mencionat, es prioritzaran principalment els projectes que signifiquen la creació d'un nombre més gran de llocs de treball.  
Tenint en compte la dimensió dels projectes i, per tant, la solidesa econòmica i financera que les empreses que els desenrotllaran han de tindre, la Conselleria d'Economia, Indústria, Turisme i Ocupació considera que la millor forma d'incentivar estos projectes és per mitjà de subvencions a fons perdut que induïsquen el requerit efecte incentivador en els potencials beneficiaris desencadenant la decisió de la inversió i, si és el cas, ampliant-ne l'abast inicialment previst.  
  
Tot allò que s'ha exposat es desenrotlla, com s'ha mencionat, en el marc de l'Estratègia de Política Industrial de la Comunitat Valenciana Visió 2020 i del Programa Operatiu FEDER CV 2007-2013.  
En atenció de tot el que s'ha exposat, i de conformitat amb el que disposa l'article 1.4 de l'Orde de la Conselleria d'Empresa, Universitat i Ciència de 12 de desembre de 2006, resolc:  
  
Article 1. Objecte de la resolució  
L'objecte de la present resolució és establir, juntament amb el que disposa l'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), les bases reguladores i la convocatòria per a la concessió per l'Institut Valencià de Competitivitat Empresarial (IVACE) d'ajudes en el marc del Programa de Suport a la Inversió i a la Creació d'Ocupació per a l'exercici 2014.  
  
Article 2. Objectiu de la convocatòria  
La convocatòria pretén incentivar el desenrotllament de projectes singulars que, per les seues característiques d'inversió i creació d'ocupació, tinguen un impacte directe de caràcter econòmic o un efecte tractor sobre altres empreses, amb èmfasi particular en les iniciatives per a la reindustrialització de la Comunitat Valenciana, i en tots aquells àmbits relacionats amb la tecnologies facilitadores identificades en Horitzó 2020, les TIC i les tecnologies que faciliten el trànsit cap a una economia baixa en carboni.  
Amb este fi es pretén induir un canvi en l'estructura productiva de la Comunitat Valenciana, tal com s'arreplega en el següent eix, tema i actuació del PO FEDER CV 2007-2013 en el qual participa en un 80 % en el finançament dels projectes:  
- Eix prioritari 2: «Desenrotllament i innovació empresarial», Tema prioritari 09: «Altres accions destinades a l'estímul de la innovació i l'esperit d'empresa en les xicotetes empreses», Actuació 4: «Plans de competitivitat dels sectors productius valencians».  
  
Article 3. Actuacions subvencionables. Requisits dels projectes  
  
3.1. Per projecte s'entén qualsevol iniciativa de gasto o inversió, sobre una operació o actiu concret, que haja de realitzar-se en un termini determinat i que, de forma individual o combinada, tinga un sentit empresarial, sense perjuí que eixa iniciativa puga integrar-se, en el seu contingut o en el temps, en un pla major.  
3.2. Els projectes han de poder-se enquadrar en alguna de les actuacions subvencionables següents:  
- Projectes vinculats a l'inici d'una nova activitat empresarial amb generació de noves ocupacions associades al desenrotllament d'esta activitat.  
- Projectes per a l'ampliació d'empreses existents, la diversificació de la producció d'una empresa en nous productes addicionals o canvis fonamentals en el procés de producció d'una empresa existent que igualment puguen aparellar la generació de noves ocupacions com a conseqüència de l'ampliació.  
3.3. Les ajudes concedides tindran efecte incentivador, de manera que la sol·licitud ha de presentar-se amb anterioritat a l'inici dels projectes d'inversió i de la contractació de personal, sense perjuí del compliment d'altres obligacions quan l'empresa sol·licitant tinga la condició de gran empresa. El compliment de l'efecte incentivador es comprovarà a través de la documentació justificativa que es presente per al pagament de la subvenció i en els termes que s'establixen en l'article 10, obligacions de les empreses beneficiàries; quan l'empresa tinga la condició de gran l'acreditació de l'efecte incentivador requerirà, a més a més, la presentació en la fase de sol·licitud de la documentació prèvia especificada en l'article 7 d'esta resolució i l'ompliment de l'apartat corresponent en la memòria adjunta a l'imprés de sol·licitud.  
  
3.4. Els projectes subvencionables en esta convocatòria, d'acord amb el que preveu l'article 3.2, han de comportar una inversió o la creació d'ocupació i, a més, complir alguna de les condicions següents:  
  
- Suposar una inversió mínima subvencionable superior a 2.000.000 d'euros i un increment net del nombre d'empleats en l'establiment que rep la inversió.  
- Originar la creació de més de 40 llocs de treball en l'establiment que rep, o haja rebut, la inversió. Quan la inversió a què es vincula la creació d'ocupació haja sigut realitzada amb anterioritat a la sol·licitud de l'ajuda, no han d'haver transcorregut més de tres anys des de la finalització.  
3.5. Si el projecte preveu costos d'inversions materials, el beneficiari ha d'aportar una contribució financera exempta de qualsevol tipus de suport públic d'almenys un 25 % d'eixos costos, ja siga per mitjà de recursos propis o per mitjà de finançament extern.  
3.6. Un lloc de treball es considera creat directament per un projecte d'inversió quan està relacionat amb l'activitat a què es destina la inversió, inclosos els llocs creats com a conseqüència d'un augment de la taxa d'utilització de les capacitats creades per la inversió.  
  
Els llocs de treball han de crear-se en els tres anys següents a la finalització d'una inversió; per a això es considera que una inversió finalitza en la data d'emissió de l'última factura corresponent.  
  
S'entén per creació d'ocupació l'augment net de llocs de treball de l'empresa en el/s establiment/s en què s'haja dut a terme la inversió, considerat respecte a la mitjana dels dotze mesos anteriors al de la sol·licitud d'ajuda. Per al seu còmput caldrà deduir del nombre aparent de llocs de treball creats en l'establiment/s en què s'haja dut a terme la inversió, els llocs suprimits en el mateix període en la totalitat dels centres de treball que l'empresa tinga a la Comunitat Valenciana. En cap cas, es donarà suport a projectes que suposen la destrucció neta de llocs de treball.  
El nombre de llocs de treball creats es determinarà pel nombre d'assalariats empleats a temps complet en el centre de treball on es duga a terme el projecte d'inversió. Es considera creat el lloc de treball quan s'hagen celebrat contractes laborals indefinits o contractes en pràctiques. També es computaran per a això els contractes fixos de caràcter discontinu (a temps parcial), realitzant la seua equivalència a temps complet, dividint la suma d'hores treballades per la jornada anual de l'activitat que es tracte.  
En el cas en què, com a conseqüència de la posada en marxa o ampliació de nou establiment productiu, es produïsca subrogació de contractes de personal d'establiments que anteriorment estigueren en funcionament, no podran considerar-se estos costos salarials, ja que no significarien un augment de la taxa d'utilització de les capacitats creades per la inversió.  
Les persones a contractar tindran el seu lloc de treball en el mateix establiment on es realitze el projecte d'inversió.  
3.7. Els llocs de treball creats hauran de mantindre's a la Comunitat Valenciana durant un període mínim de tres anys en el cas que el beneficiari siga una PIME, o de cinc en el cas que siga una gran empresa.  
  
Les inversions materials no han d'experimentar, abans de transcorreguts cinc anys des del seu terme, una modificació substancial, i s'entenen sota este terme aquelles en què:  
- La naturalesa o les seues condicions d'execució s'hagen vist afectades.  
- La concessió haja suposat l'atorgament d'avantatges indeguts a l'empresa.  
- O bé es produïsca un canvi en la naturalesa de la propietat d'una infraestructura o el cessament de l'activitat productiva, sense perjuí que les instal·lacions o equips que hagen quedat obsolets a causa de la ràpida evolució de la tecnologia siguen substituïts, sempre que l'activitat econòmica es mantinga en la regió que es tracte durant el dit període mínim.  
3.8. Estes ajudes seran compatibles amb altres d'establides per una altra administració pública, sempre que es respecte la regla d'acumulació prevista en l'article 10.c.8 d'esta resolució. No obstant això, els costos associats al projecte no podran rebre ajudes en el marc d'esta convocatòria i d'altres finançades pel Fons Social Europeu (FSE) o pel Fons Europeu Agrícola de Desenrotllament Rural (FEOGA).  
3.9. L'execució dels projectes no ha de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i han de facilitar ?o almenys no impedir- l'accessibilitat per a les persones discapacitades. Així mateix haurà d'executar-se en el marc d'un desenrotllament sostenible i de foment de la protecció i millora del medi ambient, i comptar amb un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea, certificat l'obtenció del qual es gestiona per l'IVACE.  
3.10. Només podrà presentar-se un projecte per empresa sol·licitant.  
3.11. Els projectes presentats han de ser viables tècnicament, econòmicament i financerament.  
  
Article 4. Empreses beneficiàries  
4.1. Podran acollir-se a estes ajudes les empreses industrials o de servicis a la indústria que siguen intensives en coneixement d'alta tecnologia en els àmbits de les telecomunicacions, la investigació i desenrotllament i la informàtica que tinguen seu social o establiment de producció a la Comunitat Valenciana o que com a conseqüència del projecte presentat n'hagen de tindre.  
4.2. Queden excloses les comunitats de béns i les societats civils, així com les associacions, fundacions, administracions públiques, i en general, les entitats sense ànim de lucre.  
4.3. Per a la present resolució, es considera PIME l'entitat les característiques de la qual s'ajusten al que disposa l'annex I del Reglament (CE) 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (General d'Exempció per Categories), normativa disponible en l'adreça web de l'IVACE ?http://www.ivace.es?.  
4.4. No podran obtindre la condició de beneficiàries les grans empreses que reunisquen les condicions d'empresa en crisi segons es definixen en les directrius comunitàries sobre ajudes estatals de salvament i reestructuració d'empreses en crisi (DO C 244, 01.10.2004), o les PIME que reunisquen les condicions d'empresa en crisi segons l'apartat 7 de l'article 1 del RGEC.  
4.5. No podran obtindre ajudes les empreses que:  
a) Operen en els sectors de la pesca i l'aqüicultura regulats en el Reglament (CE) 104/2000 (DO L 17, 21.01.2000),  
b) Es dediquen a la producció primària de productes agrícoles.  
c) Operen en els sectors següents: carbó segons el que disposa l'apartat 29 de l'article 2 del RGEC, acer, construcció naval, fibres sintètiques (segons el que disposa l'apartat 30 de l'article 2 del Reglament General d'Exempció per Categories), o sectors específics d'activitat econòmica de fabricació o servicis (excepte el sector turístic).  
  
d) Subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
Si l'empresa reunix la condició de gran i a més la seu o establiment de producció està ubicat en el terme municipal de València i/o Mislata, només li seran aplicables les restriccions dels apartats a, b i d anteriors.  
  
4.6. Per a l'exercici de la seua activitat, les empreses beneficiàries han de disposar de les autoritzacions administratives preceptives, trobar-se inscrites en els registres públics pertinents i complir amb qualssevol altres requisits exigits per les disposicions aplicables.  
4.7. En especial, les empreses beneficiàries han de trobar-se al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental, de la Llei 13/1982, de 7 d'abril, d'integració social dels minusvàlids, de la Llei Orgànica 3/2007, de 22 de març, per a la igualtat efectiva de dones i hòmens, i de la Llei 9/2003, de 2 d'abril, per a la igualtat entre dones i hòmens.  
4.8. No podran obtindre la condició d'empreses beneficiàries les empreses sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
  
Article 5. Costos subvencionables  
5.1. Podran finançar-se els costos salarials de nous contractes i la inversió en actius fixos nous de caràcter material necessaris per a la creació o ampliació d'establiments que complisquen els objectius definits en l'article 3.2 d'esta resolució. Les PIME amb seu o establiment de producció en el terme municipal de València i/o Mislata només podran optar a finançament d'un o altre cost.  
Seran subvencionables els costos indicats a continuació:  
A) Inversions materials:  
Béns d'equip, obra civil i instal·lacions directament vinculats a la instal·lació d'un nou equipament.  
B) Costos salarials:  
Salari brut de nous contractes, incloses les cotitzacions obligatòries a la Seguretat Social. El cost salarial per treballador subvencionat pot ascendir fins a 50.000 euros, i el cost màxim mensual no pot superar 4.167 euros (inclosa la part proporcional de les pagues extraordinàries i altres retribucions) sense perjuí que el cost salarial anual puga ser superior.  
No són subvencionables costos de llicències, permisos, impostos o l'adquisició de terrenys, edificacions existents, la construcció de noves edificacions, les portades i connexions de subministraments, i l'adquisició de les accions d'una empresa.  
  
Article 6. Tipus d'ajuda  
Subvenció a fons perdut calculada en percentatge sobre els costos subvencionables corresponents al període d'elegibilitat dels projectes definits en esta convocatòria.  
6.1. Regla general  
Tant la inversió material com els costos salarials associats al projecte tindran una intensitat màxima d'ajuda respectiva del 10 % del seu import; no obstant això, quan el projecte tinga per objecte tant costos d'inversió material com costos de creació d'ocupació, l'ajuda no podrà superar la quantitat més elevada resultant d'aplicar un 10 % a l'import subvencionable dels costos d'inversió material o un 10 % a l'import subvencionable dels costos salarials. D'acord amb la normativa aplicable, el màxim d'ajuda per empresa beneficiària és d'1.000.000 d'euros.  
6.2. Ajudes subjectes al règim de minimis  
Les ajudes a grans empreses la seu o establiment de producció de les quals estiga en el terme municipal de València i/o Mislata, són ajudes subjectes al règim de minimis, per la qual cosa l'ajuda total de minimis concedida a l'empresa beneficiària no serà superior a 200.000 euros durant qualsevol període de tres exercicis fiscals. Si el beneficiari realitza per compte d'altri operacions de transport de mercaderies per carretera, l'ajuda total de minimis no serà superior a 100.000 euros durant eixe mateix període. Estes ajudes de minimis no podran utilitzar-se per a l'adquisició de vehicles de transport de mercaderies per carretera.  
Els beneficiaris que realitzen per compte d'altri operacions de transport de mercaderies per carretera i també altres activitats a què puga aplicar-se el límit màxim de 200.000 euros, podran optar a eixe límit màxim sempre que demostren, per mitjà d'una comptabilitat separada i analítica, que la part de les ajudes que beneficia l'activitat de transport de mercaderies per carretera no excedix els 100.000 euros i que, en tot cas, cap de les ajudes de minimis la utilitza per a l'adquisició de vehicles de transport de mercaderies per carretera.  
  
Article 7. Sol·licitud de l'ajuda  
Cada empresa sol·licitant ha de presentar la documentació indicada a continuació:  
7.1. Sol·licitud normalitzada  
Els models de sol·licitud i la resta de documentació estaran disponibles en l'adreça d'Internet de l'IVACE: ?http://www.ivace.es- i s'ompliran utilitzant els mitjans electrònics i/o telemàtics proporcionats per l'IVACE a través de la mateixa adreça d'Internet.  
7.2. Termini de presentació de sol·licituds:  
El termini de presentació de sol·licituds d'ajuda finalitzarà el 23 d'abril de 2014.  
7.3. Documentació que ha d'acompanyar la sol·licitud normalitzada:  
7.3.1. Memòria tècnica del projecte segons model disponible en l'adreça d'Internet de l'IVACE ?http://www.ivace.es?. La memòria servirà de referent per a aplicar els criteris de valoració i viabilitat del projecte, d'ací que un defectuós o deficient ompliment, o la seua difícil comprensió, generarà una minusvaloració del projecte o inclús una denegació de la sol·licitud.  
7.3.2. Declaració d'ajudes aprovades per als mateixos costos relacionats amb el projecte, així com aquells que estiguen pendents de concessió.  
7.3.3. Si l'empresa sol·licitant és una gran empresa amb seu o establiment de producció a la Comunitat Valenciana (excepte en el terme municipal de València i/o Mislata) haurà d'aportar ?per a acreditar el compliment d'efecte incentivador- un informe en què s'haja analitzat la viabilitat del projecte o activitat a la Comunitat Valenciana amb i sense l'ajuda, conforme preveu l'apartat corresponent de la memòria annexa a l'imprés de sol·licitud.  
7.3.4. Documentació relativa a la personalitat jurídica de l'empresa sol·licitant:  
a) Quan siga una societat la inscripció de la qual en el Registre Mercantil siga obligatòria, l'IVACE obtindrà la informació relativa a la personalitat jurídica de l'empresa sol·licitant, si bé podrà requerir-li directament la presentació d'algun document concret.  
b) En el cas d'empreses sol·licitants la inscripció de les quals en el Registre Mercantil no siga obligatòria (empresaris individuals, cooperatives), s'haurà d'aportar una fotocòpia dels documents següents:  
- Contracte o acta de constitució i estatuts vigents.  
- Poder de representació del firmant de la sol·licitud, o document equivalent segons les prescripcions legals.  
- DNI si és empresari individual.  
No serà necessari aportar la documentació anterior que ja estiga en poder de l'IVACE sempre que es mantinga vigent i s'aporte una declaració de vigència a este efecte segons model disponible en l'adreça d'Internet de l'IVACE: ?http://www.ivace.es?.  
7.4. Lloc de presentació de sol·licituds  
7.4.1. Tant la sol·licitud com la memòria es presentaran davant del Registre Telemàtic de la Generalitat, i este emetrà automàticament un resguard acreditatiu de la presentació, que podrà ser arxivat o imprés per l'empresa interessada, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat. Una vegada omplit el formulari de sol·licitud des del tràmit telemàtic, s'ha d'annexar la memòria tècnica del projecte en format electrònic. Si s'annexara escanejada, ha de fer-se a 200 ppp i en blanc i negre. La grandària màxima de fitxer a annexar serà de 8 Mb.  
  
7.4.2. Ja que la sol·licitud ha de tramitar-se necessàriament via telemàtica, només s'admetrà la presentació davant del Registre Telemàtic i sempre que estiga firmada electrònicament per mitjà d'una firma electrònica avançada basada en un certificat reconegut segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat el conveni corresponent, que poden consultar-se en la pàgina web ?http://www.pki.gva.es/puntreg\_c.htm?.  
7.4.3. En el cas que per qualsevol circumstància una mateixa empresa presentara diferents sol·licituds, es considerarà vàlida l'última registrada en termini.  
7.4.4. D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del dit decret, com a procediment susceptible de tramitació a través del Registre Telemàtic de la Generalitat.  
7.5. La presentació de la sol·licitud comporta l'autorització a l'IVACE ?excepte manifestació en contra per l'empresa sol·licitant- per a demanar els certificats a emetre per l'Agència Estatal de l'Administració Tributària, per la unitat recaptadora de la Hisenda Pública Valenciana i per la Tresoreria General de la Seguretat Social, en els quals s'acredite que l'empresa sol·licitant es troba al corrent en les obligacions amb eixes administracions. En qualsevol cas l'IVACE podrà requerir directament a l'empresa sol·licitant si la informació obtinguda presenta alguna incidència.  
7.6. Si la sol·licitud aportada fóra incompleta o presenta errors esmenables es requerirà l'interessat perquè en el termini de 10 dies hàbils esmene la falta o acompanye els documents preceptius, amb advertència que si no ho feia se'l tindrà per desistit de la sol·licitud.  
  
7.7. Els requeriments a què es fa referència en este article, així com qualsevol altre que puga realitzar-se per l'IVACE, s'efectuaran via telemàtica, si bé podran efectuar-se per fax o per correu electrònic o ordinari al número o a l'adreça indicada per l'empresa sol·licitant en la sol·licitud normalitzada, sempre que quede constància de la recepció per aquella.  
7.8. Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7.9. L'aportació de documents en contestació als requeriments referenciats, es pot realitzar a través del Registre Telemàtic en l'adreça d'Internet de l'IVACE, i s'apliquen els mateixos requisits sobre la utilització de firma electrònica avançada que els arreplegats en este article.  
  
  
Article 8. Instrucció i avaluació de sol·licituds. Criteris d'avaluació  
  
8.1. L'òrgan instructor del procediment de concessió d'ajudes serà l'Àrea d'Empreses i Associacions de l'IVACE.  
8.2. Les ajudes es concediran sota el règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració fixats en este article i s'establirà una prelació segons la puntuació obtinguda respectant els límits pressupostaris disponibles.   
8.3. L'òrgan instructor verificarà de cada empresa sol·licitant i dels projectes presentats el compliment dels requisits exigits en la convocatòria, i, en cas de resultar d'acord amb esta, procedirà a l'anàlisi dels projectes i a l'aplicació dels criteris del programa i a l'aplicació dels criteris de selecció del Programa Operatiu PO FEDER CV 2007-2013; durant este procés l'IVACE podrà convocar a l'empresa sol·licitant a una entrevista a fi d'ampliar o verificar informació necessària per a l'avaluació de la proposta.  
Com a resultat de la seua actuació, l'òrgan instructor emetrà una preavaluació que serà elevada a la comissió a què es referix l'article següent.  
8.4. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IVACE podrà traslladar les sol·licituds a altres actuacions o convocatòries d'ajudes per la seua major idoneïtat, prèvia comunicació i acceptació de l'empresa sol·licitant.  
8.5. Seran criteris d'avaluació els següents:  
A: Característiques del projecte (màxim 35 punts):  
A) 1. Projecte de caràcter industrial (màxim 25 punts)  
Es prioritzaran els projectes relacionats amb les activitats de caràcter manufacturer enquadrades en la secció C - Divisions 10 a 32 de la Classificació de Nacional d'Activitats Econòmiques (CNAE 2009).  
  
A.2. Àmbit tecnològic (màxim 10 punts)  
Actuació relacionada amb les tecnologies de la informació i les comunicacions (TIC), les tecnologies que faciliten el trànsit cap a una economia baixa en carboni i en tots aquells àmbits relacionats amb les tecnologies facilitadores identificades en Horitzó 2020.  
B: Resultats del projecte (màxim 65 punts):  
B.1. Impacte en l'ocupació (màxim 45 punts):  
Generació de nous llocs directes de treball derivats de la inversió.  
  
B.2. Impacte econòmic i ambiental de la inversió (màxim 20 punts)  
  
Es valorarà l'efecte tractor i dinamitzador en l'entorn geogràfic i en la cadena de valor, així com l'impacte favorable en el medi ambient.  
  
  
Article 9. Concessió de les ajudes  
Després dels actes d'instrucció i l'aplicació dels criteris de valoració, els projectes seran elevats a una comissió composta pel personal de l'IVACE que s'indica a continuació:  
- President: el director general de l'IVACE.  
- Dos representants de l'Àrea d'Empreses i Associacions.  
- Tres representants de l'Àrea de Suport.  
- Un tècnic de l'Àrea de Suport que actuarà com a secretari.  
Podran assistir, amb vot, fins a tres representants de l'àmbit empresarial, tecnològic o científic designats pel director general de l'IVACE.  
  
La comissió adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quan el nombre de sol·licituds valorades positivament no permeta concedir el percentatge màxim d'ajuda establit en l'article 6 d'esta resolució en relació amb el pressupost disponible del programa, la comissió podrà, o bé proposar l'assignació del percentatge màxim als projectes amb millor puntuació, o bé reduir el percentatge d'ajuda en la quantia que s'estime adequada a fi que el pressupost es repartisca entre un nombre més gran de beneficiaris. La comissió optarà per una o altra mesura valorant l'eficàcia de la convocatòria.  
  
En els casos de sol·licituds amb idèntica puntuació, es tindrà en compte, per a resoldre l'empat, la puntuació obtinguda criteri a criteri seguint un orde decreixent, segons ítems de major ponderació, fins que es produïsca el desempat.  
De les reunions de la comissió s'elevarà l'acta ?amb la proposta d'adjudicació inclosa- al president de l'IVACE.  
Si el sol·licitant és una gran empresa amb seu o establiment de producció en el terme municipal de València i/o Mislata, des d'IVACE es remetrà una comunicació que indique el caràcter de minimis de l'ajuda i la proposta de subvenció expressada en equivalent de subvenció bruta per tal que presente una declaració responsable de les ajudes concedides d'esta o una altra administració d'acord amb qualsevol dels reglaments de minimis en l'exercici fiscal corrent i en els dos exercicis fiscals anteriors, així com altres ajudes concedides i/o rebudes per als mateixos gastos subvencionables sotmeses a un reglament d'exempció o a una decisió adoptada per la comissió.  
Vista la proposta continguda en l'acta de la comissió, el president de l'IVACE resoldrà sobre l'adjudicació de les ajudes, fixant expressament la quantia, i incorporant, si és el cas, les condicions i obligacions a què haja de subjectar-se l'empresa beneficiària.  
Per als projectes plurianuals, la resolució de concessió distingirà la part prevista a executar en cada anualitat, i les ajudes quedaran concedides per a la segona anualitat condicionades a l'existència de disponibilitat pressupostària en l'exercici corresponent. En tot cas, la informació sobre la disponibilitat pressupostària de la segona anualitat serà comunicada a l'empresa beneficiària, de manera que les ajudes concedides amb caràcter condicional adquiriran ?en cas de confirmació d'estes- el caràcter de definitives.  
La resolució del president de l'IVACE posarà fi a la via administrativa i el seu contingut serà notificat de forma individualitzada a cada interessat de forma telemàtica. Les subvencions concedides seran publicades en el Diari Oficial de la Comunitat Valenciana (DOCV) amb expressió del programa i crèdit pressupostari a què s'imputen, empresa beneficiària, subvenció concedida i finalitat o finalitats de la subvenció. Així mateix les empreses beneficiàries seran incloses en una relació de beneficiaris de Fons Estructurals en compliment de la normativa sobre publicitat dels dits fons en el cas que la convocatòria comptara amb finançament comunitari.  
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cada una d'elles perquè en cas d'augment per generació pressupostària o alliberament de crèdit, puguen ser ateses per orde de puntuació.  
  
Article 10. Obligacions de les empreses beneficiàries  
a) Execució i acreditació del projecte: els projectes podran executar-se fins al 31 de març de 2015. Cal observar quant a dates d'elegibilitat i presentació de justificants el que establix la taula següent:  
  
  
 Pagaments Data justificació  
Gastos realitzats fins a 31.12.2014 Admissibles fins a 10.02.2015 Fins a 10.02.2015  
Gastos realitzats des d'01.01.2015 fins a 31.03.2015 Admissibles fins a 10.04.2015 Fins a 10.04.2015  
  
  
a.1) L'empresa beneficiària ha de realitzar el projecte objecte de subvenció en la forma descrita en la memòria presentada juntament amb la sol·licitud normalitzada, i de manera que es complisca la finalitat de l'ajuda, respectant els costos indicats en la notificació de concessió i pels imports que s'hi especifiquen.  
Qualsevol modificació del projecte ha de comptar amb l'aprovació prèvia de l'IVACE, sol·licitada i justificada per escrit fins a dos mesos naturals abans de la finalització del termini de justificació dels gastos del projecte, i no podrà suposar en cap cas una alteració del contingut essencial del projecte o d'algun dels aspectes que van ser tinguts en compte per a la valoració. Podran validar-se, sense necessitat d'autorització prèvia, les modificacions que suposen una variació en els imports subvencionats per concepte de gasto inferior o igual al 10 % de la quantitat a justificar dels dits conceptes, o no afecten qüestions fonamentals, sempre que es justifique adequadament en la memòria resum d'actuació justificativa indicada en l'apartat a.3 següent perquè, a criteri del tècnic de l'IVACE que verifica la justificació de l'ajuda, puga admetre's.  
  
a.2) Quant al període subvencionable de gastos només seran tinguts en consideració els compresos a partir de la data de presentació de la sol·licitud i les dates indicades en l'article 10.a.  
a.3) En la justificació del gasto podran acceptar-se, a criteri del personal tècnic de l'IVACE, desviacions entre els diferents costos subvencionables, de manera que la disminució d'uns es compense amb l'excés en altres, si bé únicament en les circumstàncies següents:  
- En els costos amb justificació superior al 90 % del que preveu la notificació, la disminució de gasto es podrà compensar fins a aconseguir el 100 % amb els excessos provinents d'altres costos en què s'haja justificat per damunt del que preveu.  
- Únicament el 10 % d'excés d'un cost podrà aplicar-se a compensar la menor justificació en altres.  
- Els costos el gasto justificat dels quals siga inferior al 90 % del que preveu la notificació d'ajuda, no admetran compensació.  
- En tot cas, després d'aplicades les possibles compensacions, cap cost quedarà amb una subvenció assignada superior a la indicada en la notificació d'ajuda.  
- La compensació entre costos no alterarà en cap cas la naturalesa del projecte.  
Qualsevol altre plantejament en la justificació dels costos aprovats del projecte requerirà l'autorització prèvia i expressa de l'IVACE.  
  
En tot cas, les modificacions resultants dels mecanismes de compensació detallats o aprovades per l'IVACE, no estaran en contradicció amb els requisits d'inversió requerida o creació d'ocupació necessària per a l'aprovació del projecte, ni modificaran les quanties màximes subvencionables.  
a.4) Quan l'import d'un gasto subvencionable supere, IVA exclòs, la quantia de 49.999,99 euros en el supòsit de cost per execució d'obra, o de 17.999,99 euros en el supòsit de subministrament de béns d'equip o prestació de servicis per empreses de consultoria o assistència tècnica, l'empresa beneficiària ha d'aportar en fase posterior també justificació d'haver sol·licitat ?abans de la contracció del gasto- com a mínim tres ofertes de diferents proveïdors -sense vinculació entre ells- llevat que per les especials característiques dels gastos subvencionables no hi haja en el mercat suficient nombre d'entitats que en subministren o presten, i així es faça constar en un informe firmat pel representant legal que haurà de contindre almenys:  
- Quines van ser les característiques dels gastos que van fer impossible la localització d'un mínim de tres ofertes.  
- Una explicació de com es va realitzar la busca de proveïdors.  
Este informe no serà admés com a justificant de la no-presentació de tres ofertes si el seu argument es basa en:  
- Las característiques del proveïdor (per exemple: «proveïdor habitual», o «subministrador únic» sense que en este cas s'aporten més dades que ho acrediten).  
- Las característiques genèriques del bé o servici (per exemple: «caràcter tecnològic del servici»).  
- Les característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.).  
Així mateix hauran d'acompanyar un annex a l'informe que documente com s'ha realitzat la busca de proveïdors del bé o servici.  
La selecció de les ofertes haurà de realitzar-se entre empreses de les quals almenys dos d'elles no siguen empreses associades al beneficiari i membres de la seua junta directiva o consell d'administració, ni tinguen drets de vot superiors al 50 %. La petició d'ofertes procurarà documentar-se de forma escrita, i en tot cas serà necessari que estiguen firmades i segellades per les respectives empreses ofertants, amb la consignació de les seues dades identificatives. L'elecció entre les ofertes presentades haurà de recaure en la més econòmica, justificant en un informe l'elecció en un altre sentit.  
La no-presentació o la insuficiència dels informes a què fan referència els paràgrafs anteriors donarà lloc a la no-consideració del cost subvencionable, amb la consegüent minoració o revocació de l'ajuda concedida, sense perjuí de la facultat de l'IVACE de demanar, a càrrec de l'empresa beneficiària, una taxació pericial del bé subvencionat i recalcular en funció d'esta la subvenció concedida.  
  
b) Presentació de justificants de pagament i una altra documentació requerida en el Manual d'Instruccions de Justificació d'Ajudes.  
b.1.1) El beneficiari haurà de presentar davant de l'IVACE els justificants de gasto i pagament en les dates indicades en l'article 10.a ?o data posterior que poguera establir-se- i la documentació requerida en el Manual d'Instruccions de Justificació d'Ajudes aprovada a este efecte per resolució del director general de l'IVACE.  
b.1.2) Quan els projectes continuen durant l'anualitat 2015, haurà de presentar la següent documentació justificativa de l'execució parcial del projecte en el termini límit de justificació del 10.02.2015:  
- Memòria justificativa d'avanç del projecte executat fins al 31.12.2014.  
- Pressupost de gastos previst des de l'01.01.2015 fins al 31.03.2015, desglossat per conceptes i fases del projecte, amb indicació dels terminis de realització en el cas que s'haja produït variació respecte de la programació d'activitats o gastos presentats juntament amb la sol·licitud inicial.  
- Manifestació de continuïtat del projecte.  
b.2.) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació de còpia de l'extracte bancari que acredite l'eixida efectiva dels fons juntament amb còpia de la transferència o del xec nominatiu. Queden exclosos els pagaments realitzats en efectiu o per caixa.  
b.3.) En el cas que l'orde de transferència i/o l'apunt de l'extracte bancari siguen globals i, per tant, estiguen referits a diversos justificants de gasto, relacionats o no amb el projecte, serà necessari adjuntar-ne una relació degudament detallada en la qual apareguen el destinatari, la identificació del justificant del gasto (el número de la factura o el concepte) i l'import pagat. Esta relació ha de ser segellada per l'entitat financera.  
b.4.) L'empresa beneficiària ha d'aportar, en la justificació final del projecte un import de justificants de gasto pagats que complisquen els requisits dels projectes objecte de subvenció de l'article 3, en cas contrari es produirà la revocació de l'ajuda. Quan l'import de justificants de gasto pagats siga inferior al 80 %, igualment tindrà lloc la revocació de l'ajuda concedida, llevat que tècnicament puga considerar-se que el projecte ha sigut efectivament desenrotllat, i en este cas no es declararia la revocació sinó la minoració.  
b.5) Segons l'apartat 3.5 de l'article 2 de la present convocatòria, si el projecte contempla costos d'inversions materials, el beneficiari haurà d'acreditar, per mitjà de certificació d'auditor extern inscrit en el ROAC, l'existència d'una contribució financera d'almenys un 25 % exempta de qualsevol tipus de suport públic, ja siga per mitjà dels seus recursos propis o per mitjà de finançament extern. L'informe ha d'incloure també la mitjana de treballadors dels dotze mesos anteriors al de la sol·licitud d'ajuda d'acord amb allò que s'ha indicat en l'apartat 3.6 de l'article 3.  
b.6.) El Manual d'Instruccions de Justificació d'Ajudes podrà exigir que s'acompanyen d'un informe d'auditor o empresa inscrita en el ROAC (Registre Oficial d'Auditors de Comptes) d'acord amb l'Orde EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007) així com d'un llistat de comprovació del compliment dels requisits del Manual d'Instruccions de Justificació d'Ajudes, firmat per l'auditor i visat pel representant legal de l'empresa beneficiària.  
  
b.7.) Documentació acreditativa del compliment de les condicions i obligacions específiques en el Manual d'Instruccions de Justificació d'Ajudes.  
c) Altres obligacions:  
c.1) Inserir en el material divulgatiu relacionat amb la difusió del projecte el logotip d'IVACE disponible en ?http://www.ivace.es?.  
c.2) Complir les seues obligacions fiscals i de la Seguretat Social de manera que quede acreditada esta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
c.3) Conservar durant un període de 12 anys ?i en tot cas fins a un període de tres anys a partir del tancament del Programa Operatiu FEDER de la Comunitat Valenciana 2007-2013- els documents justificatius de la realització del projecte o activitat, i els relacionats amb els gastos i pagaments i amb les auditories corresponents, mentres puguen ser objecte de comprovació i control. En este sentit, es conservaran els originals dels documents o còpies certificades conformes amb els originals sobre suports de dades generalment acceptats, entenent per estes les fotocòpies de documents originals, les microfitxes de documents originals, les versions electròniques de documents originals i els documents que només existisquen en versió electrònica.  
c.4) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. Les empreses beneficiàries i altres organismes participants en l'execució de les operacions han de mantindre a més un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional. En este sentit han de presentar en el compte justificatiu de la subvenció un llistat en què cada apunt que es faça d'un gasto, un pagament o un ingrés i un cobrament en el llibre diari de comptabilitat segons el Pla General Comptable (PGC), es reflectisca la quantia del dit apunt que té relació amb la subvenció concedida, i reflectisca també en el llistat tant el número d'apunt i assentament del llibre diari, com el subcompte del PGC i l'import del subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta apreciar la traçabilitat ací referida.  
  
c.5) Actualitzar qualsevol documentació presentada que haguera patit alguna modificació.  
c.6) Respondre de la veracitat dels documents aportats i en general de la informació facilitada.  
c.7) Facilitar a l'IVACE la informació relativa a indicadors financers, de producció i resultats, que permeten mesurar l'avanç contra la situació de partida descrita per l'empresa beneficiària en la memòria del projecte com a conseqüència de l'execució.  
c.8) Comunicar a l'IVACE altres ajudes públiques o privades que hagueren obtingut o sol·licitat per als mateixos costos subvencionables, així com si és el cas, altres ajudes concedides o rebudes amb subjecció al règim de minimis en l'exercici fiscal en curs i/o en els dos exercicis fiscals anteriors i independentment de si estes són per als mateixos costos subvencionables per l'IVACE com per a qualsevol altre.  
  
En cas de concurrència amb altres ajudes s'aplicaran les normes d'acumulació indicades a continuació i qualsevol altra que determine la normativa comunitària:  
a) Amb caràcter general, les ajudes podran acumular-se amb qualssevol altres rebudes en virtut del Reglament (CE) 800/2008 de la comissió (RGEC), sempre que les dites mesures d'ajuda es referisquen a costos subvencionables identificables diferents.  
Al contrari, quan les ajudes s'acumulen totalment o parcialment pels mateixos costos subvencionables a altres ajudes previstes pel RGEC, a altres ajudes de minimis que reunisquen les condicions establides en el Reglament (UE) 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, o a altres formes de finançament comunitari, s'aplicaran les normes d'acumulació que determine la normativa comunitària, i la suma no podrà sobrepassar la intensitat més elevada o el major import aplicable a la dita ajuda en virtut del RGEC.  
  
b) Si l'empresa beneficiària és una gran empresa amb seu o establiment de producció en el terme municipal de València i/o Mislata, les ajudes podran acumular-se amb:  
- Altres ajudes de minimis concedides d'acord amb el Reglament (UE) 360/2012 de la Comissió, de 25 d'abril de 2012, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten servicis d'interés econòmic general (DO L 114 de 26.04.2012) sempre que la suma no supere el límit màxim establit en este últim reglament.  
  
- Altres ajudes de minimis concedides d'acord amb altres reglaments de minimis l sempre que la suma no supere el límit màxim pertinent que establix l'article 3, apartat 2 del Reglament (UE) 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
- Altres ajudes estatals pels mateixos gastos subvencionables o amb altres ajudes estatals per a la mateixa mesura de finançament de risc, si la dita acumulació no dóna lloc a una intensitat superior o a un import d'ajuda superior al fixat en les circumstàncies concretes del cas per un reglament d'exempció per categories o una decisió adoptats per la Comissió.  
c.9) Les empreses beneficiàries hauran de poder acreditar l'efecte incentivador de l'ajuda concedida a través de la mateixa documentació justificativa, en concret, complint el requisit que les dates de facturació i pagament dels gastos subvencionables estiguen dins del període subvencionable, i mai anteriors a la data de la sol·licitud de l'ajuda. Els gastos derivats d'estudis de viabilitat diferents dels previstos en la sol·licitud de l'ajuda, així com la documentació preliminar o preparatòria del projecte, en tant que no suposen l'inici dels gastos efectius, no suposaran l'incompliment de l'efecte incentivador, no obstant això, seran objecte d'anàlisi individualitzada per l'IVACE per a verificar-los.  
  
Si l'empresa beneficiària té condició de gran empresa i la seu o establiment de producció està ubicat a la Comunitat Valenciana (excepte el terme municipal de València i Mislata), ha d'aportar a més documentació que justifique en la forma definida en el Manual d'Instruccions de Justificació d'Ajudes que el projecte no s'hauria dut a terme a la Comunitat Valenciana si no haguera tingut ajuda.  
c.10.) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. Les empreses beneficiàries i altres organismes participants en l'execució de les operacions hauran de mantindre a més un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional; en este sentit hauran de presentar en el compte justificatiu de la subvenció un llistat en què cada apunt que es faça d'un gasto, un pagament o un ingrés i un cobrament en el llibre diari de comptabilitat segons el Pla General Comptable (PGC), es reflectisca la quantia del dit apunt que té relació amb la subvenció concedida, i es reflectisca en el llistat tant el número d'apunt i assentament del llibre diari, com el subcompte del PGC i l'import del subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta apreciar la traçabilitat ací referida.  
c.11) Complir totes les obligacions que deriven de la normativa d'aplicació especificada en l'article 14 d'esta resolució.  
  
Article 11. Control i verificació. Minoracions i revocacions  
Tant les empreses beneficiàries com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració central de l'Estat, de la Generalitat i de la Unió Europea i els seus representants autoritzats, facilitant en tot moment tota la informació que se sol·licite en l'exercici de les dites actuacions, i en especial posant a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1828/2006.  
Així mateix l'incompliment per les empreses beneficiàries de qualsevol de les obligacions establides en esta resolució podrà donar lloc a la minoració o a la revocació de la subvenció en funció de les circumstàncies ocorregudes i d'una valoració. En el cas que l'ajuda haguera sigut ja pagada, haurà de procedir-se al reintegrament de la quantitat percebuda i dels interessos de demora des del moment del pagament de la subvenció en la forma prevista en la legislació sobre subvencions. De conformitat amb dita normativa, l'incompliment de l'obligació de reintegrament tindrà, entre altres efectes, la impossibilitat de ser empresa beneficiària en successives convocatòries, sempre que es trobe en període executiu.  
  
Article 12. Pagament de les ajudes. Bestretes  
L'IVACE procedirà al pagament de l'ajuda una vegada l'empresa beneficiària haja executat el projecte i sempre que haja complit les obligacions exigibles. En els projectes executats en 2014 i 2015 no es produiran pagaments alliberadors parcials, sinó que es procedirà al pagament una vegada s'haja acreditat l'execució del projecte en la part corresponent als dos exercicis. En tot cas la inexistència de disponibilitat pressupostària per a la segona anualitat no suposarà per a l'empresa beneficiària la impossibilitat de percebre les quantitats corresponents a la primera anualitat.  
Podrà anticipar-se a les empreses beneficiàries el pagament de l'ajuda d'acord amb els límits que si és el cas establisca la llei de pressupostos de la Generalitat per a cada exercici a què s'aplica la convocatòria ?o amb les modificacions d'estos aprovades pel Consell?, prèvia presentació per l'empresa beneficiària d'un aval bancari per la quantia anticipada constituït d'acord amb la normativa vigent en els Servicis Territorials de la Conselleria d'Hisenda i Administració Pública de la Generalitat. Els interessos meritats per les bestretes no tindran la consideració de subvenció.  
  
Article 13. Dotació pressupostària  
13.1. El pressupost per a la concessió dels instruments financers previstos en la present resolució serà de 4 milions d'euros amb càrrec a la línia T6722000, «Investigació, desenrotllament i innovació empresarial per a l'any 2014», i d'1,5 milions d'euros amb càrrec a l'exercici 2015 amb caràcter estimatiu; la dotació definitiva corresponent a l'exercici 2015 serà publicada una vegada s'aprove el pressupost de l'IVACE per al dit exercici.  
En qualsevol cas es podrà incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per import inferior al gasto inicialment previst, o de les que es deriven obligacions liquidades o reconegudes per import inferior a l'ajuda que va ser concedida al seu dia, o bé quan el dit augment siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit, a l'aprovació de la modificació pressupostària que procedisca, i a la publicació en el Diari Oficial de la Comunitat Valenciana amb caràcter previ a la resolució de concessió. En estos supòsits s'aprovaran les corresponents modificacions de la convocatòria que seran publicades en el Diari Oficial de la Comunitat Valenciana, sense necessitat d'obertura d'un termini addicional per a presentar noves sol·licituds.  
13.2. El Programa podrà comptar amb finançament del Fons Europeu de Desenrotllament Regional (FEDER) en un percentatge del 80 % a través del següent eix del Programa Operatiu FEDER de la Comunitat Valenciana 2007-2013:  
- Eix prioritari 2: «Desenrotllament i innovació empresarial», Tema prioritari 09: «Altres accions destinades a l'estímul de la innovació i l'esperit d'empresa en les xicotetes empreses», Actuació 4: «Plans de competitivitat dels sectors productius valencians».  
  
Article 14. Marc normatiu  
Les ajudes arreplegades en la present resolució es concediran d'acord amb el que establix:  
- Ordre 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).  
- Llei 38/2003, de 17 de novembre, General de Subvencions, i disposicions de desplegament.  
- Decret Legislatiu de 26 juny de 1991, pel qual s'aprova el text refós de la Llei de la Hisenda Pública de la Generalitat Valenciana.  
  
- Reglament CE 1083 del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, el Fons Social Europeu i el Fons de Cohesió i el Reglament CE 1828/2006 que fixa les seues normes de desplegament i la resta de normativa sobre Fons Estructurals.  
- Orde EHA/524/2008, de 26 de febrer, per la qual s'aproven les normes sobre els gastos subvencionables dels programes operatius del Fons Europeu de Desenrotllament Regional i del Fons de Cohesió.  
- Les ajudes previstes en la present convocatòria s'acolliran a la normativa europea de competència establida a continuació:  
a) Els sol·licitants PIME la seu o establiment de producció de las qual estiga ubicat a la Comunitat Valenciana, s'acolliran al que disposen els articles 13 i 15 del Reglament (CE) 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (Reglament General d'Exempció per Categories, DO L 214, 09.08.2008) i al Reglament UE 1224/2013, de la Comissió, de 29 de novembre de 2013, que modifica el Reglament (CE) 800/2008 en el que afecta el seu període d'aplicació (DO L 320, 30.11.2013), en el cas que la concessió es produïsca amb anterioritat a l'1 de juliol de 2014; en cas contrari, la concessió s'acollirà al que disposa el reglament que s'aprove en substitució d'aquell.  
b) Els sol·licitants grans empreses la seu o dels quals establiment de producció estiga ubicat a la Comunitat Valenciana (excepte el terme municipal de València i Mislata), s'acolliran al que disposa l'article 13 del dit reglament en el cas que la concessió es produïsca amb anterioritat a l'1 de juliol de 2014; en cas contrari, la concessió s'acollirà al que disposa el reglament que s'aprove en substitució d'aquell.  
c) Els sol·licitants grans empreses la seu o establiment de producció de les quals estiga ubicat en el terme municipal de València i/o Mislata s'acolliran al que disposa el Reglament (CE) 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat Funcionament de la Unió Europea a les ajudes de minimis (DOUE, L 352, 24.12.2013).  
- Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat.  
- Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat.  
- Qualsevol altra normativa que per la matèria li fóra d'aplicació.  
  
Article 15. Publicitat comunitària. Obligacions  
L'empresa beneficiària s'assegurarà que les parts que intervenen en el projecte han sigut informades del cofinançament en un 80 % pel Fons Europeu de Desenrotllament Regional (FEDER) i anunciarà clarament que el projecte ha sigut seleccionat en el marc del Programa Operatiu FEDER de la Comunitat Valenciana 2007-2013. Per a complir amb este requisit, l'empresa beneficiària ha de:  
- Col·locar en els béns tangibles subvencionats adhesius identificatius de la marca FEDER en la forma establida en el Manual d'Instruccions de Justificació.  
- Col·locar un cartell en l'enclavament de les operacions i posteriorment una placa explicativa permanent, quan:  
a) la contribució pública total a l'operació supere els 500.000 euros;  
b) l'operació consistisca en la compra d'un objecte físic, en el finançament d'una infraestructura o en treballs de construcció.  
- Incloure el logotip FEDER i la declaració «Projecte cofinançat pels Fons FEDER, dins del Programa Operatiu FEDER de la Comunitat Valenciana 2007-2013» en qualsevol document relacionat amb el projecte o activitat subvencionada. La inclusió del logotip FEDER es realitzarà en qualsevol format en què estiga suportada la documentació del projecte, açò és, paper, DVD, CD, pantalla informàtica, etc.  
Els logotips de FEDER es poden descarregar de la pàgina ?http://www.ivace.es?, en la zona de descàrregues, carpeta «logotips Fons Europeus i IVACE».  
  
Article 16. Entitats col·laboradores i assistència tècnica  
L'IVACE podrà subscriure convenis amb altres entitats bé perquè l'assistisquen en determinades funcions auxiliars a la gestió dels expedients, o bé per a la concessió dels avals vinculats al projecte.  
  
  
DISPOSICIÓ FINAL  
  
Primera  
Es faculta el director general de l'IVACE per a dictar les resolucions necessàries per al desenrotllament, eficàcia i execució de la present convocatòria.  
  
Segona  
La present resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 12 de març de 2014.- El president de l'IVACE: Máximo Buch Torralva.